Paîs Basc: il guvier de CAB al fâs bon il progjet pal referendum
Sêso dacuardi cul poiâ un procès dialogât di fin de violence se prime ETA e pant in maniere clare la sô volontât di finîle cu la violence une volte par simpri? Sêso dacuardi che i partîts bascs a tachin un procès di negoziazion par rivâ a di un acuardi democratic sul esercizi dal dirit di decidi dal popul basc e che chest acuardi al sedi sometût a di un referendum dentri de fin dal 2010? A son chestis lis dôs domandis che il guvier de Comunitât Autonome Basche al vûl indreçâ ai siei citadins par mieç di un referendum che al varès di davuelzisi ai 25 di Otubar. L’esecutîf autonomic lis à fatis buinis intune cul disen di leç sul referendum. Ai 27 di Jugn i tocjarà al Parlament de CAB decidi se lâ indenant cul progjet o pûr no. Su la cjarte, il proviodiment al varès di vê i 33 vôts a pro de coalizion di guvier formade di PNV, Eusko Alkartasuna e Ezker Batua, e dai indipendentiscj di Aralar. Dut câs, ancje il front dai contraris al pues contâ su 33 vôts che a rivin dai socialiscj (PSE) e dai popolârs (PP). A saran, duncje, decisîfs i 9 vôts de çampe abertzale rapresentade dal Partît Comunist des Tieris Baschis (EHAK) che, dut câs, al à za mostrât di no condividi l’implant de prime domande. Po, se ancje il progjet al ves di passâ tal Parlament de CAB, i socialiscj a àn za dite che par blocâlu a domandaran che a intervegnin il guvier spagnûl e il Tribunâl costituzionâl.
Intant, ai 26 di Mai, si à fate sintî ancje ETA cuntun comunicât là che, dongje di rivendicâ cuatri atentâts fats vie pal mês di Mai, e declare che no si metarà fin al conflit ni cu la repression violente metude in at dai guviers di Madrid e di Parîs e nancje cun “fraudis vistudis di riforme autonomiche” tant che chê sburtade dal PNV, ma dome cuntun procès che al puarti pardabon ae nassite di un stât basc. Font: Gara, 26-30/05/08; Món Divers, 26/05/08; Nationalia, 28/05/08
fur_Latn fur_Latn fur_Latn